
VOLT. Zöld lesz?! – A hazai zenei fesztiválok zöldítésének irányai a VOLT fesztivál példáján keresztül

A tanulmányban a szerzők azt tűzték ki célul, hogy a magyar turizmus meghatározó elemének tartott zenei fesztiválokat a gazdasági és kulturális szerepükön kívül, a szakirodalomban eddig kevésbé feldolgozott környezeti aspektusukból is megvizsgálják.
Jelen kutatás alapját az a potenciális lehetőség adja, hogy a zöld fesztivál koncepció alkalmazása csökkentené a szervezők és a zöldhatóság közötti ellentéteket, sőt erősíthetné együttműködésüket, mindezt a VOLT fesztivál példáján szemléltetve.

A 2012-es év nagy sajtóvisszhanggal járó eseménye volt a VOLT fesztivál környezeti engedélyének elutasítása, majd a határozat hirtelen visszavonása. A konfliktus okainak feltérképezése során észlelhetővé vált a magyar fesztiválpiac zöldülés iránt mutatott mérsékelt érdeklődése. A legjobb külföldi példák összegyűjtésével olyan ajánlásokat tesznek a magyar fesztiváloknak, melyek segítségével környezeti hatásaikat minimalizálják a gazdasági és szociális értékek megtartása mellett. Ismertetik tehát a külföldön már széles körben elterjedt és alkalmazott zöld fesztivál koncepciót és kihívásait, és annak magyar példákba való adaptálhatóságára adnak ötleteket.
A tanulmány tehát a VOLT fesztivál és a környezetvédelmi felügyelőség konfliktusának elemzésére épül, túlmegy azonban az adott probléma “tüneti” megoldásán, és a fesztivál kizöldülését, mint hosszú távú megoldást ajánlja fel ennek és más hasonló súrlódásoknak a megoldására, illetve jövőbeli konfliktusok elkerülésére.



